**Ш.Бабичтың “Ҡурайҡайға”**

**шиғыры буйынса дәрес конспекты.**

**Башҡарҙы: Вахитова Венера Сәғит ҡыҙы.**

**Стәрлетамаҡ ҡалаһы 23-сө һанлы мәктәптең башҡорт теле һәм әҙәбиәт уҡытыусыһы.**

**Стәрлетамаҡ –2020 йыл**

 **Тема: Шәйехзада Бабичтың “Ҡурайҡайға”** **шиғыры**

 **Маҡсат:** уҡыусыларҙы Ш. Бабичтың яҙмышы, ижады, дәүләт эшмәкәрлеге, уның “Ҡурайҡайға” шиғыры менән таныштырыу; ҡурайҙың башҡорт халҡының милли музыка ҡоралы булыуын иҫбатлау; шиғыр анализлау юлын төшөндөрөү; уҡыусыларҙың универсаль уҡыу ғәмәлдәрен үҫтереү; үҙ телен, үҙ моңон һөйгән шәхес үҫтереү.

 **Йыһазландырыу:** Ҡыу ҡурай үҫентеһе, әҙер ҡурай; ҡурай көйөнә башҡарылған “Буранбай” йыры видеояҙмаһы; БР Дәүләт гербы һәм флагы, Ш. Бабичтың портреты; “Ш. Бабич музейы” буклеты; Ш. Бабич. Фотоальбом / Автор – төҙөүсеһе Р.Бикбаев.

 **Дәрес барышы:**Ҡурай көйөнә башҡарылған халыҡ йыры “Буранбай”яғырауында “Ҡурайҡайға” шиғырына ярашлы башҡорт халҡының үткәнен, бөгөнгөһөн сағылдырған презентация күрһәтелә. (Буранбайҙың кем булыуы, йырҙың кем тарафынан башҡарылыуы, ҡурайҙа уйнаусы менән таныштырыу)

**1-се слайд** экранда һаҡланып ҡала:

Һыҙғырт, ҡурай, үткән ҡайғыларҙы,
Өҙҙөрт, ҡурай, йөрәккәй ҡылдарын;
Һиҙҙерт, ҡурай, ҡайнар тойғоларҙы,
Һөйҙөрт, һөйләп башҡорт моңдарын.

(Шәйехзада Бабич “Ҡурайҡайға”)

**Регулятив эшмәкәрлек.** Уҡыусылыр! Бөгөн беҙ нимә тураһында һәм кем тураһында һөйләшәсәкбеҙ? Маҡсатыбыҙҙы билдәләйек. Дәресебеҙ үткәндәренән нимәһе менән айырыла? (Шәйехзада Бабич тураһында, уның “Ҡурайҡайға” шиғыры хаҡында үтәсәкбеҙ; әле беҙ ҡурай көйөн, халыҡ йырын ишеттек. Башҡорт ҡурайһыҙ, атһыҙ булмаған)

* Кем ул Шәйехзада Бабич? Түбәнге кластарҙа ниндәй әҫәрҙәрен өйрәндек? (уҡытыусы, шиғырҙар яҙа, граждандар һуышы осоронда Ҡыҙыл Армия сафында була, Башревком типографияһында эшләй, фажиғәле үлеп ҡала.)
* Интернет аша Ш.Бабич тураһында тулыраҡ мәғлүмәттәр тупларһығыҙ.
* Ә ҡурайға нисә йәш икән? Уға арнап һәйкәл ҡуйғандармы? (был һорауға яуапты өйҙә белеп килерһегеҙ)

**2-се слайд**

БР Дәүләт гербы һәм флагы сағылдырылған слайд.

* Башҡортостан гербы һәм флагына иғтибар итәйек. Беҙҙең бөгөнгө темаға ҡағылышлы берәй нәмә күрәһегеҙме? ( флагта ла, гербта ла ҡурай һүрәте бар)
* Ҡурай менән башҡорт халҡы тураһында тәүге слайд буйынса ни әйтерһегеҙ? (шағир ҡурайҙан башҡорт халҡының үткән ҡайғыларын һыҙғыртыуын, йөрәк ҡылдарын өҙҙөртөүен, ҡайнар тойғоларҙы һиҙҙертеүен, башҡорт моңдарын һөйләп һөйҙөртөүен үтенә. Ҡурай – башҡорт халҡының милли музыка ҡоралы. Улар күңел асҡанда ла, яуҙа ла айырылғыһыҙ).

**Шәхси эшмәкәрлек** (Уҡыусылар! Үҙебеҙҙең башҡорт милләтенән булыуыбыҙ менән хаҡлы рәүештә ғорурланайыҡ. “Урал батыр” эпосын һөйләп яҙҙырған Ғәбит Арғынбаев ҡурайсыһы булған илдә тыуып үҫеүебеҙ менән бәхетлебеҙ. Һеҙҙең аранан да киләсәктә мәшһүр ҡурайсылар сығыр. Илем, телем тип янып йөрөүселәр үҫер. Рухи байлығыбыҙҙы өйрәнәйек, ата-баба аманатын аяҡ аҫтыбыҙға һалып ташламайыҡ. Ҡасандыр һуңғы ҡурайсы һуңғы башҡортто ерләп ҡурай уйнар тигән фараздарҙы юҡҡа сығарайыҡ. Милләтебеҙ киләсәге аңлы, илһөйәр быуын ҡулында.)

* 1-се слайдтағы шиғыр строфаһы төҙөлөшөнә иғтибар итегеҙ әле. Ниндәй үҙенсәлек күҙегеҙгә ташлана? (тәүге һүҙҙәр ҡылымдың үтенес формаһында килгән).
* Ниндәй һүрәтләү саралары ҡулланылған? (эпитеттар: йөрәккәй ҡылдарын, ҡайнар тойғоларҙы).
* Шиғыр өҙөгөндә һүҙҙәрҙең һәм өндәрҙең ҡулланылышына иғтибар итегеҙ. (һ,ҙ,ғ,ҡ,к өндәре ҡабатлана, ҡурай ғыжылдауы ишетелгәндәй).
* Ниндәй исемдәр бар? (ҡурай, ҡайғы, йөрәк ҡылы, тойғо, башҡорт моңо).
* Был исемдәрҙең бирелеү формаһына тағы ентекләберәк ҡарағыҙ әле (барыһы ла күплектә килгәндәр: ҡайғыларҙы, ҡылдарын, тойғоларҙы, моңдарын).
* Тағы бер исем башҡаларҙан айырылып тора (йөрәк**-кәй**, иркәләү-кесерәйтеү формаһында ҡулланылған).

Аудиокассетанан “Ҡурайҡайға”шиғырын тыңлау (ҡурайҙа уйнай белгән уҡыусы бала уйнауы аҫтында текст яңғыраһа бик тә отошло. Дәрескә ҡыу ҡурай үҫентеһен алып инеү ҙә, оҫтанан ҡурай эшләттереп ҡарау ҙа хуплана. 5 тишек уйылыу, арттан бер тишек булыуы белдерелә). Проектор аша экранда яҙылған шиғырҙың тексын 2 уҡыусынан тасуири уҡыттырыу. Дәреслектәге мәғлүмәттәрҙе уҡыу, тексты тағы бер тапҡыр үҙ аллы уҡыу. Ҡәләм менән мәғәнәһе аңлашылып бөтмәгән һүҙҙәр аҫтына һыҙыу.

– Аңлашылып етмәгән һүҙҙәр бармы? **Һүҙлек эше:**

ҡуй – һарыҡ;

ҡашмау – ҡатын-ҡыҙҙың боронғо баш кейеме;

 Селтәр – мәрйен, тәңкәләрҙән эшләнгән ҡатын-ҡыҙҙарҙың күкрәк биҙәү әйбере;

бола – восстание;

заң – мотлаҡ үтәлергә тейешле ҡанун;

һуғарылды ҡан менән – Башҡортостан буйлап үткән яу, болалар;

ҡылыс ҡайралды – үткерләнде;

Ғазраил – үлем;

өзләү – тамаҡ төбө менән көйләү.

**Йөкмәткеһе өҫтөндә эш**. **Комуникатив эшмәкәрлек.** (был һорауҙар алданслайдҡа яҙыла. Уҡыусылар эште үҙ аллы башҡаралар. Һуңынан бер-береһенә биреп тикшерәләр, баһа ҡуялар. Ҡайһы төркөм алдан тамамлар? тигән ҡыҙыҡһыныу уятыла).

* Лирик герой бармы?
* Жанр төрөн билдәлә.
* Төп фекерҙе белдергән юлдарҙы тап.
* Тема, идеяһын асыҡла.
* Эмоционаллек ҡайһы юлдарҙа сағыла?
* Тышҡы һүрәтләнештең үҙенсәлекле яҡтарын билдәлә.
* Шағир мөрәжәғәт иткән образдар.
* Һүрәтләү сараларынан нимәләр ҡулланылған?
* Ритмика, үлсәм.

 (Өндәш һүҙҙәр, ҡабатлауҙар, эмоциональ-экспрессив биҙәкле һүҙҙәр, эпитеттар, метафоралар, сағыштырыуҙар...)

 Бабич шиғыр ижад итеүгә ифрат яуаплы ҡараған. Әҫәрҙәре мәғәнәүи йәһәттән дә, поэтика күҙлегенән дә бай һәм юғары пафослы.

**Интонация, баҫым һәм паузаларҙы дөрөҫ ҡулланып, шиғырҙы тасуири уҡыу буйынса күнекмә яһала.**

**Телефондағы йәки кабинеттағы интернет селтәре аша** Ш.Бабич хаҡында 1-се төркөм тормош юлына, 2-се төркөм шағирлығы, яугирлегенә өҫтәмәләр индерә, мәғлүмәттәр буйынса викторина һорауҙары төҙөйҙәр. “Ҡурайҡайға” шиғырының ҡасан яҙылыуы асыҡлана. (1918 йыл)

Викторина һорауҙарына төркөмләп тағы интернет аша яуап бирәләр. Дөрөҫлөгөн бер-береһенә биреп тикшерәләр. Баһалайҙар.

**Синквейн төҙөү.**

Башҡорттоң элек йәйләүҙә үткән байман тормошо, зарлы-ҡанлы яҙмышы, бөгөнгө шат яҙмышын сағылдырған юлдар буйынса синквейн төҙөү.

**Ожмах**

Уйһыҙ, бай.

Күсеп ҡуныу, йәйләү, йырлап йөрөү.

Йәмле Урал буйҙары.

Матур тормош.

**Бола**

Һөңгөлө, ҡара көслө.

Ҡылыс ҡайрала, ҡан эселә, ҡурай илай.

Ғазраил йырын йырлау.

Үлеш.

**Йәм яҡтыһы**

Гөл-сәскәле, йәмле тауышлы.

Шатлана, ҡыуана, нур уйнай.

Тыныслыҡ.

**Рифма табып ярышыу.**

Ҡурай- һулай, бурай, унай, буйлай, туймай, тулай, турай, урай, буғай, ҡулай, юрай, буйлай, ҙурлай һ.б.

Данлыҡлы башҡорт ҡурайсыларын беләһеңме?

Фотоһүрәте һәм ҡурайсыны ҡылыҡһырлаған мәғлүмәт слайды күрһәтелә.

1. Йылыйыр районынды тыуған, 1925 йылда уҡ Европаның 22 ҡалаһында булып, 5 айға һуҙылған оҙайлы гастролдәрҙә 54 концертта ҡатнашып, француздар ауыҙын астырып ҡараған ҡурайсыбыҙ кем ул? (Йомабай Иҫәнбаев).
2. Баймаҡ районынан сыҡҡан, ҡурайҙы күкрәккә һалып уйнау маһирлығына эйә булған, радионан ҡурай моңдарын яңғыратыусы, көй тарихтарын белеүсе сәсән-ҡурайсы кем икән? (Кәрим Дияров).

**Рефлексия.**

Бөнөгө дәрестән ҡәнәғәтһегеҙме? Ниндәй яңылыҡтар алдығыҙ? Үҙегеҙгә нисә ҡуйыр инегеҙ?

 **Өйгә эш:** ҡурайға арналған синквейн төҙөү, Ш.Бабич ижадына арналған презентация эшләү. Дәрес башында бирелгән һорауҙарға яуап табырға.